
                   1. Problema dosarului nuclear iranian

                   “Îmbogăţirea uraniului de către Iran este ireversibilă”, a declarat purtătorul de cuvânt al diplomaţiei iraniene, Hamid Reza-Assefi, cu câteva zile înainte de expirarea termenului care i-a fost acordat de Organizaţia Naţiunilor Unite pentru a suspenda acest tip de activităţi nucleare. La cererea Agenţiei Internaţionale pentru Energie Atomică, Consiliul de Securitate al ONU i-a acordat termen Iranului până la 28 aprilie a.c. pentru a-şi suspenda activităţile de îmbogăţire a uraniului. Acest termen nu a fost însoţit de un avertisment privind impunerea vreunei sancţiuni, însă SUA şi aliaţii lor şi-au exprimat intenţia de a solicita măsuri drastice în cazul în care Iranul nu se conformează termenului formulat de către Consiliul de Securitate al ONU. 

                   După anunţul său privind testarea cu succes a îmbogăţirii uraniului, Iranul a anunţat şi o accelerare a programului său nuclear pentru creşterea capacităţii sale de îmbogăţire a uraniului. De asemenea, oficialii iranieni au anunţat continuarea cercetărilor asupra unui model de centrifugă pentru activităţi de îmbogăţire de tip P2, mult mai performant decât modelul P1 utilizat la ora actuală. “Iranul s-a alăturat ţărilor nucleare ale lumii. Ciclul combustibilului nuclear la nivel de laborator a fost finalizat, iar obţinerea uraniului la nivelul de îmbogăţire necesar pentru energia nucleară a fost atins. Accesul la combustibilul nuclear este o cerinţă naţională, iar poporul nostru a solicitat în mod repetat că doreşte să îl aibă”, a declarat preşedintele iranian. 

                   Casa Albă, care acuză Iranul că dezvoltă în secret combustibil pentru arme nucleare, a reacţionat cu moderaţie la acest anunţ, apreciind că Iranul se îndreaptă într-o direcţie greşită. Ulterior, Consiliul Naţional de Securitate al ONU a anunţat că SUA vor coopera cu acesta "pentru a analiza posibila ameninţare din partea regimului iranian de a obţine arme nucleare".

                   Declaraţia oficialilor iranieni survine într-un moment de intense speculaţii potrivit cărora planurile preliminare americane avansează ideea declanşării unei acţiuni militare împotriva instalaţiilor nucleare iraniene în cazul în care metodele diplomatice vor eşua, idee pe care ministrul american al apărării, Donald Rumsfeld, a respins-o. Directorul General al Agenţiei Internaţionale pentru Energie Atomică, Mohamed El Baradei, a adresat o serie de apeluri către autorităţile iraniene de a înceta programul de îmbogăţire a uraniului pentru a evita orice confruntare cu Occidentul. Preşedintele american a declarat recent că "noi nu dorim ca iranienii să deţină arma nucleară, capacitatea de a obţine arma nucleară sau cunoştinţele necesare obţinerii acesteia". Din acest motiv George W. Bush s-a opus acţiunii Iranului de a îmbogăţi uraniu, chiar dacă această ţară a semnat Tratatul de Neproliferare a Armelor Nucleare şi are dreptul de a produce combus​tibil pentru reactoarele nucleare. 

                   Liderii iranieni par hotărâţi să extindă procesul la scară industrială şi să îmbogăţească uraniul la nivelurile corespunzătoare armei atomice. Dar, potrivit experţilor, până în prezent, cantităţile pe care această ţară le-a produs sunt minuscule, iar nivelul de îmbogăţire anunţat, de 3,5%, este suficient pentru producerea curentului electric şi nu pentru un focos nuclear. Inspectorii internaţionali se află în prezent la principala instalaţie atomică din Iran de la Natanz şi se presupune că vor confirma sau infirma cele susţinute de autorităţile iraniene în următoarea perioadă, ţinând cont de faptul că au acces la instalaţii. Potrivit experţilor AIEA, cele 164 de centrifuge pe care Iranul le-a legat în cascadă sunt suficiente pentru a testa tehnologia, dar, cu un număr atât de mic, va fi nevoie de ani de zile pentru a produce suficient uraniu pentru o singură armă nucleară.

                   În pofida afirmaţiilor făcute la 11 aprilie a.c. referitoare la începerea procesului de îmbogăţire a uraniului, Iranul a folosit în repetate rânduri, în ultimii şapte ani, centrifugele şi laserele pentru a îmbogăţi uraniul, potrivit rapoartelor AIEA. Dar cantităţile au fost aparent mici iar procesele au fost experimentale. Preşedintele iranian a reiterat că programul nuclear al ţării sale a fost dezvoltat numai în scopuri industriale, pentru producerea curentului electric, subliniind că ţara sa „nu îşi obţine puterea din arsenaluri nucleare". Iranul a respins o ofertă din partea Rusiei de a îmbogăţi uraniul pe teritoriul rusesc pentru o instalaţie nucleară deoarece acest lucru nu ar mai permite nici un fel de activitate nucleară în Iran. 

                   Pe de altă parte, Iranul îşi va suspenda relaţiile cu Agenţia Internaţională de Energie Atomică în cazul în care Consiliul de Securitate al ONU îi va impune sancţiuni, a afirmat Ali Larijani, cel mai înalt responsabil iranian din domeniul nuclear. "Dacă decideţi să ne impuneţi sancţiuni, relaţia noastră cu agenţia va fi suspendată. Dacă membrii Consiliului de Securitate ne ameninţă sau ne sancţionează, nu trebuie să se aştepte că vom menţine relaţia cu AIEA", a spus el. 

*

                   Potrivit unui raport israelian, mai multe ţări din Orientul Mijlociu ar putea urma exemplul Iranului în încercarea de a se dota cu arma atomică. Acest raport, consacrat sfidărilor strategice cu care se va confrunta Israelul în următorul deceniu, a fost elaborat de un comitet numit de fostul premier Ariel Sharon. Conform concluziilor prezentate de principalii responsabili ai serviciilor de securitate israeliene, activitatea nucleară a Iranului ar putea influenţa strategiile ţărilor din Orientul Mijlociu, ceea ce ar constitui o ameninţare existenţială pentru Israel. Raportul recomandă, totodată, Israelului să continue “să menţină ambiguitatea în legătură cu arsenalul său”, despre care specialişti militari internaţionali afirmă că include aproximativ 200 de focoase nucleare. 

                   Potrivit documentului, armata israeliană trebuie mai degrabă să îşi consolideze capacitatea de atac de la distanţă şi serviciile de contrainformaţii, decât să procedeze la masări de trupe, pentru a putea face faţă eventualelor atacuri neconvenţionale şi terorismului. De asemenea, raportul recomandă transformarea Consiliului naţional de apărare într-o instanţă centrală, însărcinată cu planificarea opţiunilor militare ale guvernului israelian. 

                   2. Alegerile legislative din Ungaria

                   Coaliţia socialist-liberală condusă de actualul prim-ministru Ferenc Gyurcsany a câştigat al doilea tur al alegerilor legislative desfăşurate la  23 aprilie a.c. Partidul socialist MSZP împreună cu aliatul liberal SZDSZ au obţinut 210 mandate dintr-un total de 386 de locuri în Parlament, iar opoziţia de dreapta a obţinut 176 de mandate (165 pentru FIDESZ, condus de fostul prim-ministru Viktor Orban şi 11 pentru Forumul democratic – MDF). 

                   “Ungaria va opera cele mai importante reforme de la sfârşitul comunismului în anul 1989”, a anunţat premierul socialist Ferenc Gyurcsany. Potrivit analiştilor, noul guvern socialist-liberal, care îşi va începe în curând activitatea, se află sub presiunea cercurilor de afaceri şi a Comisiei Europene în vederea reducerii importantelor deficite publice ale Ungariei. F. Gyurcsany urmează să îşi anunţe curând reformele în scopul reducerii deficitului public mare (6,1% din PIB în 2005), datorat în principal creşterii salariilor şi pensiilor. De asemenea, o serie de mari întreprinzători unguri şi străini au cerut într-o declaraţie publică mai multe măsuri de rigurozitate şi reforme în serviciile publice, în cadrul unei înţelegeri între partidele politice şi protagoniştii economici.

                   Negocierile dintre socialiştii ungari şi aliaţii lor din alegeri, liberalii de la SZDSZ, privind formarea unui nou guvern, vor începe în câteva zile. Noul guvern îşi va prelua prerogativele până la mijlocul lunii iunie, a precizat F. Gyurcsany. 

                   În acest context politic, Viktor Orban, a declarat că, alături de consiliul executiv al FIDESZ, îşi va prezenta demisia din partid cu ocazia următorului congres, în urma înfrângerii înregistrate la ultimele alegeri parlamentare din Ungaria. De cealaltă parte, purtătorul de cuvânt al FIDESZ, Tamas Deutsch-Fur, a precizat că la următorul congres al partidului va fi iniţiat un vot de încredere prin care se va încerca determinarea lui V. Orban să rămână în fruntea partidului. 

                   O serie de oficiali europeni, printre care şi Preşedintele Comisiei Europene, Jose Manuel Durao Barroso, l-au felicitat pe Ferenc Gyurcsany, pentru succesul înregistrat în scrutin. Jose Barroso a spus că se bazează pe sprijinul lui F. Gyurcsany în afacerile europene viitoare, una dintre acestea fiind intenţia Comisiei de a face ca beneficiile extinderii Uniunii Europene din urmă cu doi ani, să fie de durată. Comisia Europeană va face tot ce îi stă în putere pentru a sprijini Ungaria pe calea reformelor, a mai spus J. Barroso. 

                   Pe de altă parte, Uniunea Europeană şi-a reînnoit apelul adresat viitorului guvern al Ungariei de a prezenta un program credibil în vederea reducerii deficitului bugetar. Miniştrii de finanţe ai UE i-au acordat Ungariei un răgaz până în luna septembrie a.c. pentru a prezenta un proiect revizuit privind reducerea deficitului bugetar la 3% din PIB, un demers crucial în vederea adoptării monedei euro, în anul 2010.

*

                   După victoria socialiştilor ungari şi a aliaţilor lor liberali, mass-media europene aşteaptă reformele economice. 

                   Cotidianul economic francez "Les Echos" menţionează că Ferenc Gyurcsány trebuie să pună urgent în practică unele măsuri de austeritate, pentru a stopa criza financiară care ameninţă ţara. Publicaţia a consacrat un articol premierului ungar, numit “Tony Blair al Europei Centrale” şi prezentat ca un nou adept “al celei de-a treia căi”. 

                   Ziarul financiar "La Tribune" evidenţiază rolul jucat de Ferenc Gyurcsány în victoria stângii şi faptul că, din cauza deficitului bugetar, acesta va fi nevoit să uite o mare parte a promisiunilor sale electorale. "La Tribune" consideră că F. Gyurcsány se bucură în prezent de o popularitate atât de mare, încât va putea realiza, aşa cum a anunţat, cele mai semnificative reforme de după 1989. Potrivit ziarului amintit, nu este sigur că Ungaria se va putea integra în zona euro în anul 2010. 

                   La rândul său, "Le Figaro" evidenţiază, în urma conferinţei de presă susţinute de premier după anunţarea rezultatelor finale, importanţa realizării reformelor care să ducă la diminuarea deficitului bugetar, menţionând însă că Ferenc Gyurcsány nu a precizat în ce constau măsurile ce trebuie luate sub presiunea Uniunii Europene. 

                   Ediţia europeană a ziarului american "The Wall Street Journal" apreciază că problema cea mai gravă a Ungariei o reprezintă deficitul bugetar, care este cel mai mare dintre deficitele ţărilor din Uniunea Europeană şi care anul acesta ar putea ajunge la 8% din PIB, faţă de 6,1% anul trecut. Ziarul se referă şi la deprecierea monedei naţionale, amintind declaraţia recentă a preşedintelui Băncii Naţionale a Ungariei, Zsigmod Járai, potrivit căreia moneda se află într-un grav pericol. Ziarul consideră că forintul va putea fi schimbat cu euro abia în jurul anului 2013. 

                   Potrivit cotidianului elveţian “Neue Züricher Zeitung”, pentru socialişti, răspunzători pentru deficitul mare al bugetului, a sosit ora adevărului, în condiţiile în care electoratul aşteaptă ca F. Gyurcsány să-şi respecte promisiunile. Măsurile dureroase pentru populaţie sunt inevitabile dacă premierul vrea să asaneze finanţele statului şi să respecte criteriile pentru integrarea în zona euro, apreciază cotidianul citat. 

                   Ziarul german "Die Welt" susţine că alegătorii au votat cu Partidul Socialist Ungar deoarece ei cred în declaraţiile care promit o schimbare precaută. După ce au făcut sacrificii în interesul integrării în Uniunea Europeană, ungurii aşteaptă acum ca austeritatea să se instaleze în aparatul de stat şi ca banii contribuabililor să fie gestionaţi mai eficient, apreciază ziarul german. 

                   3. Situaţia din Irak

                   La 22 aprilie a.c., după patru luni de negocieri intense, reprezentantul sunniţilor Mahmoud Al-Mashhadani a fost ales preşedinte al Parlamentului irakian de către 159 de parlamentari din totalul de 275 de membri ai Parlamentului. Acest politician  necunoscut marelui public, de profesie medic, s-a prezentat deputaţilor drept un islamist care s-a opus regimului lui Saddam Hussein. În anul 1972 a intrat în armata irakiană, de unde a fost expulzat în 1980 pentru că s-a opus războiului dintre Irak şi Iran. De asemenea, şiitul Khaled Al-Attiya, cu 202 voturi şi kurdul Aref Tayfour, cu 159 voturi, au fost aleşi vicepreşedinţi ai Parlamentului irakian. 

                   Preşedintele irakian Jalal Talabani, reales pentru al doilea mandat în funcţia de Preşedinte al ţării, a anunţat că a cerut şiitului Jawad al-Maliki să formeze viitorul guvern al Irakului, apreciind că "are toate calităţile necesare pentru a fi şef al guvernului". Potrivit Constituţiei irakiene, noul premier trebuie să formeze un guvern în termen de 30 de zile. 

                   Jawad al-Maliki şi-a anunţat intenţia de a integra miliţiile armate în forţele de securitate. "Armatele trebuie să fie numai în mâinile guvernului şi există o lege care prevede integrarea miliţiilor în forţele de securitate", a declarat el. La rândul său, Preşedintele Jalal Talabani a declarat că "noul Irak este o ţară pentru toţi, pentru arabii sunniţi sau şiiţi, kurzi, creştini (...). Avem obiectivul de a restabili securitatea, unitatea societăţii şi de a reconstrui infrastructurile. Noul Irak doreşte cele mai bune relaţii cu vecinii săi arabi şi islamici. Nu va lansa agresiuni în exterior". 

                   Premierul irakian desemnat, Jawad al-Maliki, a anunţat că are intenţia de a atribui portofoliul apărării şi cel al internelor unor independenţi. "Există sentimentul general că este necesar ca aceste ministere să fie atribuite unor independenţi. Cei doi miniştri pot proveni de pe lista Alianţei şiite, a Concordiei sunnite sau a Coaliţiei kurde, dar nu trebuie să fie afiliaţi unor partide sau miliţii sau să fie acuzaţi că au participat la violenţe. Afirm că în cadrul forţelor politice există un fel de consens asupra acestui fapt", a spus el. 

                   Jawad al-Maliki doreşte ca noii membri ai guvernului să acţioneze pentru binele comun al tuturor irakienilor. "Echipa predecesorului meu, Ibrahim Jaafari, a fost acuzată că nu era omogenă, iar unii miniştri au fost acuzaţi că au pus partidul sau etnia din care făceau parte înaintea interesului naţional. Este o gravă eroare care a pus în pericol unitatea ţării şi a favorizat corupţia", a spus premierul desemnat, care a adăugat că a cerut blocurilor politice să-i prezinte candidaţi "competenţi, cinstiţi şi care să se angajeze în faţa mea că vor fi miniştri ai tuturor irakienilor". 

                   Rusia, care s-a opus intervenţiei americane în Irak, a salutat formarea noii puteri executive, fapt ce suscită optimism şi pune bazele unei normalizări în această ţară. "Faptul că principalii oameni politici irakieni au reuşit în sfârşit să surmonteze divergenţele grave şi să ia decizii importante în privinţa nominalizării conducătorilor suscită un real optimism", se apreciază într-un comunicat dat publicităţii de Ministerul rus de Externe. "Este, fără nici o îndoială, un pas necesar înainte, care va pune bazele unei normalizări a situaţiei politice interne în Irak. Sperăm că toate principalele partide vor fi reprezentate în noul Cabinet irakian, ceea ce-i va permite să devină în mod real un guvern de uniune naţională, care să ţină seama de interesele tuturor grupurilor etnice şi confesionale", precizează ministerul rus. 

*

                   Mii de persoane sunt reţinute în mod ilegal în Irak de către autorităţile locale, a declarat la Geneva, Gianni Magazzeni, reprezentantul Naţiunilor Unite pentru drepturile omului în această ţară, cerând totodată forţelor coaliţiei să-i judece sau să-i elibereze pe deţinuţi.

                   În total, 29.565 de persoane sunt în prezent reţinute în Irak, dintre care 14.222 de către forţele coaliţiei conduse de SUA. Dintre cele aproximativ 15.000 de persoane reţinute de autorităţile irakiene, numai 8.300 sunt în detenţie ca urmare a deciziei Ministerului Justiţiei, singurul abilitat să reţină persoane pe o perioadă mai mare de 72 de ore, a adăugat oficialul ONU. Toate celelalte, cele 6.000 reţinute de Ministerul de Interne sau cele 460 care depind de Ministerul Apărării, nu sunt reţinute nici măcar în conformitate cu legile irakiene, a subliniat Gianni Magazzeni. 

                   Referindu-se la persoanele reţinute de forţa multinaţională, Înaltul funcţionar al ONU a exprimat convingerea că "aceste 15.000 de persoane aflate în detenţie pentru motive imperative de securitate sunt mult prea numeroase". ONU nu a avut încă acces la aceste persoane reţinute în închisori neidentificate, a mai spus G. Magazzeni, care a cerut eliberarea lor sau trimiterea acestora în faţa justiţiei irakiene, în vederea unei eventuale inculpări. 

                   4. Noi negocieri privind reglementarea situaţiei din Transnistria

                   La 19 aprilie a.c., la Moscova, a avut loc o nouă rundă de convorbiri referitoare la deblocarea situaţiei de pe malul stâng al Nistrului. La reuniune au participat mediatorii procesului de reglementare a crizei - Rusia, Ucraina şi OSCE -, care au încercat “să smulgă din punctul mort conflictul dintre Republica Moldova şi nerecunoscuta republică transnistreană”, în calitate de observatori fiind prezenţi reprezentanţii UE şi ai SUA. 

                   La baza discuţiilor s-a aflat aşa numitul "Plan Iuşcenko", ce presupune retragerea neîntârziată din zona de conflict a trupelor ruseşti de menţinere a păcii, delimitarea regiunii şi acordarea, pentru Transnistria, a unui statut special în componenţa Republicii Moldova. O condiţie obligatorie este dezarmarea forţelor armate transnistrene, nefiind exclusă apariţia în zonă a contingentelor ucrainene de menţinere a păcii în locul celor ruseşti. 

                   Şeful diplomaţiei de la Kremlin, Serghei Lavrov, a precizat, printre altele, că "dacă nu ar fi fost operaţiunea de acum doi ani de boicotare a Memorandumului Kozak, bazele din Transnistria şi cei 500 de militari care le deservesc ar fi fost de mult evacuate. În regiune s-ar fi putut afla un contingent internaţional de pace cu participarea forţelor ucrainene şi ruseşti, a reprezentanţilor UE". Memorandumul Kozak prevedea formarea unei construcţii unitare a statului moldovean sub formă de federaţie, cu subiecţi egali în drepturi - Moldova şi Transnistria -, retragerea militarilor ruşi (nu şi a trupelor de pace) şi demilitarizarea regiunii până în anul 2020. 

                   Potrivit lui Vladimir Kotliar, expert în probleme de securitate în MAE rus, “faptul că de la negocieri lipsesc Transnistria şi Moldova nu înseamnă nimic. Este o practică normală pentru relaţiile diplomatice. În ceea ce priveşte "Planul Iuşcenko" - una este să propui un plan şi cu totul alta este să-l dezbaţi, esenţială este forma finală pe care o vor căpăta, până la urmă, negocierile. Disponibilitatea de a analiza propunerea lui Iuşcenko nu dăunează nimănui, nici Rusiei, nici Transnistriei”. 

                   Partea rusă a acceptat să evacueze trupele din Transnistria, fapt prevăzut de "Planul Iuşcenko", a declarat Boris Tarasiuk, ministrul ucrainean de externe, comentând rezultatele negocierilor pentru soluţionarea diferendului transnistrean. "Încă din anul 1999, la summit-ul OSCE de la Istanbul, Rusia şi-a asumat angajamentul de a-şi retrage trupele din Transnistria. Ea urmează să respecte acest angajament, indiferent de realizarea planului Iuşcenko", a precizat B. Tarasiuk. "Nereglementarea conflictului transnistrean constituie una din ameninţările ipotetic reale la adresa securităţii Ucrainei. De aceea, Ucraina este interesată mai mult ca oricine de reglementarea paşnică a conflictului. Viziunea noastră se întemeiază pe integritatea teritorială a Moldovei, pe democratizarea regiunii, inclusiv a raioanelor din stânga Nistrului. Este foarte important că la negocieri participă mai multe părţi, precum şi că au fost antrenate UE şi SUA. Nimeni nu are nici urmă de îndoială că planul Iuşcenko este singura bază pentru soluţionarea conflictului", a adăugat oficialul ucraienian. 

                   Despre acceptul Rusiei de a-şi retrage trupele din autoproclamata republică, Andrei Veselovski, adjunctul ministrului ucrainean de externe a apreciat că "toate părţile au ajuns la concluzia că planul Iuşcenko constituie singura bază pentru soluţionarea conflictului transnistrean. Chestiunea privind retragerea trupelor ruseşti din Transnistria nu a fost discutată aparte, dar s-a ajuns la o înţelegere asupra planului Iuşcenko, plan care conţine acest punct. De aceea, el prevede că, mai devreme sau mai târziu, trebuie să se întâmple acest lucru, adică trupele ruseşti vor fi evacuate din Transnistria". 

                   Oficialii Ministerului de Externe din Ucraina consideră că, încă din luna mai, vor fi reluate negocierile în formatul "5+2", la care vor reveni Republica Moldova şi cea separatistă. 

                   În acelaşi timp, oficiali din executivul autoproclamatei republici nistrene au afirmat că “planul Iuşcenko” nu a fost discutat în calitate de model universal de soluţionare a conflictului, potrivit unei decizii a participanţilor la negocierile care au avut loc la Moscova. Ei au afirmat că mediatorii nu resping oportunitatea anumitor prevederi ale acestui plan, dar consideră că el ar trebui să fie examinat doar drept una din variantele posibile. În opinia oficialilor transnistreni, revizuirea atitudinii faţă de planul Iuşcenko este determinată de poziţia Ucrainei, care, fiind garant al soluţionării diferendului transnistrean, practic, a susţinut una dintre părţile aflate în conflict, încălcând astfel prevederile Memorandumului de la Moscova din anul 1997, în care se prevedea Transnistriei dreptul la activitate economică externă.

                   5. Stadiul negocierilor dintre Turcia şi Uniunea Europeană

                   Potrivit observatorilor europeni, negocierile de aderare a Turciei şi Croaţiei la Uniunea Europeană sunt blocate de poziţia câtorva state membre privind repunerea în discuţie a criteriilor politice care nu erau prevăzute în faza actuală de contacte. Criza a intervenit, în cazul Turciei, când la ultima reuniune a ambasadorilor, Franţa, Danemarca, Grecia şi Cipru au cerut să fie încorporate anumite aspecte politice, precum discriminarea femeilor, diversitatea culturală şi accesul egal al ambelor sexe în şcoli. Relaţiile cu UE au fost afectate şi de  escaladarea protestelor în rândul populaţiei kurde din Turcia care a solicitat o mai mare autonomie.

                   Iniţiativa celor patru state a fost susţinută de preşedinţia Austriei, care a prezentat un document intern în care se admite că şi alte aspecte legate de educaţie şi cultură pot fi ridicate în acest context. Propunerea a fost respinsă, însă, de Spania, Finlanda, Marea Britanie, Polonia, Estonia, Belgia şi Suedia. Potrivit acestor state, criteriile politice trebuie îndeplinite în momentul final al fazei de aderare şi nu trebuie să constituie nucleul fundamental al dezbaterilor pe parcursul negocierilor.

                   După deschiderea negocierilor cu Turcia, la 3 aprilie 2005,  s-a stabilit un total de 35 de capitole pentru a examina gradul de îndeplinire a acquis-ului comunitar. S-a precizat, de asemenea, că negocierile vor începe cu 3 capitole, cu conţinut mai mult tehnic şi mai puţin politic, pentru a facilita demararea convorbirilor: 

                   - cercetare şi ştiinţă; 

                   - educaţie, cultură, transparenţă şi competenţă;

                   - achiziţii publice.

                   În martie a.c. s-a început examinarea primului capitol, cercetare şi ştiinţă. Neexistând o încălcare a acquis-ului comunitar, s-a comunicat că Turcia este deja pregătită pentru a-şi putea trimite poziţia în acest domeniu. Problemele au apărut la capitolul următor, privind educaţia şi cultura, ​mai multe ţări solicitând includerea unor chestiuni politice. 

                   Grecia, la rândul său, are probleme specifice care derivă din lipsa de libertate religioasă. Biserica ortodoxă nu poate exercita, nici deţine proprietăţi sau seminarii în Turcia. Grecia doreşte, totodată, să ajungă cât mai repede la un acord pentru rezolvarea problemelor de frontieră. Pe de altă parte, Ciprul se găseşte, de asemenea, într-o situaţie delicată. Deşi a devenit stat membru al UE la 1 mai 2004, nu a fost recunoscut încă de Turcia, iar navele sale nu pot intra în porturile turceşti.

                   În iulie 2005, UE a cerut Turciei să semneze un protocol adiţional care lărgea cadrul unui acord vamal istoric cu UE, din anul 1963. Potrivit analiştilor, acest fapt reprezenta un mod de a obliga autorităţile de la Ankara să recunoască indirect Ciprul. Ministrul turc de externe, Abullah Gul, a adăugat la declaraţie o notă adiacentă care sublinia că lărgirea acordului vamal nu însemnă  recunoaşterea Ciprului. 

                   Blocarea negocierilor cu Turcia a pus într-o situaţie delicată preşedinţia semestrială austriacă, care, potrivit analiştilor, şi-a văzut zădarnicite şansele de a aproba şase capitole în negocierile cu Croaţia. Recent, Preşedintele Parlamentului European, Josep Borrell a subliniat importantele progrese realizate de Croaţia după deschiderea negocierilor, dar a avertizat autorităţile croate că, "deşi ţara este angajată clar pe calea aderării, sunt încă necesare eforturi suplimentare pentru a concretiza reformele întreprinse". 

